Ir-relazzjoni li diġà bilkemm setgħet tissejjaħ kordjali bejn l-Istati Uniti u r-Russja qalgħet daqqa ta' ħarta oħra din il-ġimgħa. Dan hekk kif, il-bumbardamenti tal-forzi militari Russi u dawk tal-Gvern Sirjan fuq il-belt ta' Aleppo qegħdin jiddegradaw relazzjonijiet diplomatiċi li dehru li kienu stabilizzaw ruħhom sa ftit tax-xhur ilu. Berqa fil-bnazzi Skont ftehim li sar f'Ġinevra ftit tal-ġimgħat ilu, l-Istati Uniti, ir-Russja u l-forzi moderati kellhom jissospendu l-operazzjonijiet militari tagħhom f'diversi partijiet tas-Sirja biex jagħtu l-opportunità lill-konvojs ta' għajnuna umanitarja jaslu fl-ibliet li kienu affettwati mill-konflitt ċivili ta' dan il-pajjiż. It-tama kienet illi, meta din l-għajnuna tingħata, seta' jkun hemm biżżejjed stabbiltà u rieda tajba biex ikun hemm negozjati għall-paċi aktar permanenti bejn il-partijiet kollha involuti. Għall-bidu l-ftehim deher li kien qiegħed jaħdem hekk kif il-ġlied beda jbatti f'diversi żoni. Madankollu, dan il-perjodu ta' kalma ma damx wisq hekk kif l-ewwel konvoj umanitarju li kien sejjer lejn Aleppo sab ruħu bbumbardat; attakk li ħalla għexieren ta' persuni mejta u l-konvoj inniffsu distrutt. L-akkużi ma damux wisq biex bdew itiru minn naħa għal oħra. L-Istati Uniti u n-Nazzjonijiet Uniti ma tantx daru mal-lewża fejn taw x'jifhmu li l-indikazzjonijiet li kellhom poġġew it-tort fuq il-forzi Russi. Madankollu, kemm ir-Russja kif ukoll il-Gvern Sirjan li hu alleat magħha, sostnew li huma ma kellhom l-ebda sehem f'dan l-attakk brutali u mingħajr ġustifikazzjoni. Kien ta' min kien it-tort, in-Nazzjonijiet Uniti mill-ewwel ħadu passi biex iwaqqfu l-konvojs kollha li kienu qegħdin jiċċirkulaw fis-Sirja hekk kif ħassew li ma kinux f'pożizzjoni li jiggarantixxu s-sigurtà tagħhom. Din il-konklużjoni kienet waħdu ġusta għax fil-jiem li segwew il-konflitt bejn il-forzi Russi, tal-Gvern Sirjan u tar-ribelli intensifikaw ruħhom, speċjalment madwar Aleppo nniffisha. Tant hu hekk li din il-belt issa saret simbolu ta' dan il-konflitt permezz tal-ammont kbir ta' filmati ta' qsim il-qalb li sfortunatament qegħdin jidhru kuljum fuq il-midja internazzjonali. Disgwid jew kriżi? L-aktar ħaġa li laqtet lill-osservaturi ta' dan il-konflitt huwa li fil-fatt ammont sostanzjali ta' din il-belt tinsab f'idejn forzi ribelli kklassifikati bħala moderati mill-Istati Uniti. Għaldaqstant, ħadd ma kien qiegħed jifhem kif l-Istati Uniti kienet qiegħda tappoġġja lir-ribelli moderati fuq naħa u fuq oħra taħdem mal-Gvern Russu li kien qed jikkordina l-attakki ta' kontrihom. Madankollu, l-Amerikani ma damux wisq ma ċċaraw is-sitwazzjoni. Hemm min ikklassifika dan id-disgwid bejn l-Istati Uniti u r-Russja bħala wieħed mill-ħafna li drajna naraw matul dawn is-snin. Madankollu, diskors li għamel John Kerry, is-Segretarju tal-Istat Amerikan, din il-ġimgħa ta indikazzjoni ċara li l-Istati Uniti mhix lesta li tħalli l-iżviluppi tal-aħħar jiem jgħaddu mingħajr reazzjoni. Fil-kummenti tiegħu, Kerry sostna li pajjiżu ma jistax ikompli jkun l-uniku wieħed li jagħmel sforzi konkreti biex il-konflitt Sirjan ikun solvut darba għal dejjem. B'mod partikolari, is-Segretarju tal-Istat Amerikan esprima d-diżappunt tiegħu għall-fatt li r-Russi ma żammewx il-kelma tagħhom li jorbtu lill-Gvern Sirjan mal-ftehim ta' waqfien mill-ġlied. Barra minn hekk, huwa saħaq li għad hemm differenzi kbar fl-interpretazzjoni ta' pajjiżu u dik tar-Russja ta' x'inhi s-soluzzjoni għall-konflitt Sirjan. Dan hekk kif, filwaqt li l-Istati Uniti għadha qiegħda tittama għal soluzzjoni politika, ir-Russja qiegħda tuża mezzi militari biex teqred l-għedewwa tar-reġim ta' Bashar al-Assad. Fil-fatt, dan il-mexxej ukoll huwa punt ta' konflitt bejn ir-Russi u l-Amerikani fejn dawn tal-ewwel huma lesti li jaraw illi al-Assad ikompli jżomm il-kariga tiegħu, filwaqt li dawn tal-aħħar iriduh jiġi mwarrab. Jekk ma jinstabx kompromess vijabbli dwar dawn id-differenzi, Kerry sostna li l-unika għażla tkun li pajjiżu ma jibqax jaħdem mar-Russja biex tinstab soluzzjoni paċifika fis-Sirja. Il-Gvern Russu ma aċċettax l-interpretazzjoni Amerikana tal-fatti. Dan, fost l-oħrajn, ħareġ b'mod ċar minn kummenti li għamel id-Deputat Ministru għall-Affarijiet Barranin Russu Sergei Ryabkov, illi sostna li l-Istati Uniti qiegħda tesperjenza "kollass emottiv" li wassalha biex tasal għal konklużjonijiet żbaljati dwar l-aġir tar-Russja. Huwa qal ukoll il-pretenzjoni Amerikana li jkun hemm ftehim li jwaqqaf il-ġlied għal ġimgħa sħiħa ma kienx realistiku għax ikun perjodu twil wisq biex il-forzi moderati jkunu jistgħu jiggarantixxu li ma jkunx hemm infiltrazzjoni ta' militanti radikali fiż-żona. Minflok, Ryabkov tenna li l-mira attwali għandha tkun ta' waqfien ta' mhux aktar minn jumejn; li għandu jkun biżżejjed żmien biex jgħaddu l-konvojs umanitarji. Il-motivazzjoni Russa Allura, biex tittranġa s-sitwazzjoni, hemm ċans li r-Russja tissagrifika l-lealtà tagħha lejn il-Gvern ta' al-Assad biex tasal għal ftehim mal-Istati Uniti? Fil-fatt, hemm min sostna li din il-lealtà Russa lejn il-Gvern Sirjan lanqas biss teżisti. Artiklu interessanti miktub minn Jonathan Marcus, korrispondent diplomatiku tal-BBC, indika li fil-fatt il-prijoritajiet tar-Russja huma oħrajn. L-ewwel waħda hija li s-Sirja hi biss biċċa minn bord taċ-chess kbir li l-President Russu Vladimir Putin qiegħed jibni fil-Lvant Nofsani. Meta kkrollat l-Unjoni Sovjetika, il-Federazzjoni Russa li ħarġet minnha sabet ruħha b'influwenza mnaqqsa ferm fil-Lvant Nofsani. Skont Marcus, sa ftit ilu r-Russja kien għad għandha biss alleat wieħed, f'dan ir-reġjun: lis-Sirja. Għaldaqstant, Putin kien determinat li ma jitlifhiex anke jekk se twassal għal konflitt diplomatiku mal-Istati Uniti. Huwa ma daħalx għal dan il-konflitt bl-addoċċ u fil-fatt stenna sakemm ir-reġim ta' al-Assad kien fix-xifer li jikkrolla f'Settembru tas-sena li għaddiet qabel interviena militarment. Fejn tilef il-kredibbiltà mal-Amerikani, Putin irkupraha ma' pajjiżi bħat-Turkija u Iżrael li b'xi mod aċċettaw li jikkoperaw miegħu fil-konflitt minkejja li tradizzjonalment aktar xaqilbu lejn l-Istati Uniti mil-lat diplomatiku. It-tieni raġuni mogħtija minn Marcus għall-pożizzjoni Russa hija waħda ferm aktar ċinika u inkwetanti. Skont il-korrispondent tal-BBC, ir-Russja qiegħda tuża lis-Sirja bħala vetrina għall-industrija militari tagħha. Il-kollass tal-Unjoni Sovjetika tella' purtiera li esponiet l-antikità u l-inadegwatezza tal-infrastruttura militari Russa li fl-aħħar snin tar-reġim Komunista tħalliet tiddegrada konsiderevolment ikkomparata ma' dik tal-Istati Uniti. Skont it-teorija ta' Marcus, konflitt bħal dak Sirjan kien opportunità tajba għall-Gvern Russu biex joħloq vetrina għall-avvanzi teknoloġiċi sostanzjali li saru taħt it-tmexxija ta' Putin. Minkejja li konna ilna narawhom fil-parati nazzjonalistiċi li jsiru ta' spiss fil-pajjiż, issa r-Russi għandhom l-opportunità li juru kemm dawn l-armamenti huma effettivi f'konflitt modern. Fil-fatt, l-effettività tal-kampanja Russa kienet ferm aktar milli mistenni. Filwaqt li bosta pprofetizzaw li r-Russi se jbatu biex jiksbu suċċess ta' sinifikat fis-Sirja, fil-realtà s-sitwazzjoni politika tidher li nqelbet ta' taħt fuq f'temp ta' sena. B'hekk, illum insibu li huma r-ribelli li jinsabu f'xifer il-kollass u mhux il-Gvern ta' al-Assad. Madankollu, hemm bosta li qegħdin jistaqsu x'inhu l-prezz ta' dan is-suċċess. Kif semmejna qabel, l-ammont ta' vittmi ċivili f'postijiet bħal Aleppo li huma fil-mira tal-offensivi Russi u tal-Gvern Sirjan huwa impressjonanti. Fil-fehma ta' Marcus, dan huwa frott il-preferenza Russa għall-użu tal-hekk imsejħa dumb bombs; bombi li m'għandhomx sistemi ta' gwida preċiża bħal dawk ġeneralment użati mill-Istati Uniti u l-alleati tagħha. Kif wieħed jistenna, il-Gvern Russu dejjem sostna li huwa mhu jieħu l-ebda azzjoni militari mmirata speċifikament lejn il-popolazzjoni ċivili. Però, bħalissa ma tantx jidher li hemm gvernijiet u organizzazzjonijiet internazzjonali li huma lesti li jemmnu l-verżjoni Russa tal-fatti. Back to square one Min għandu raġun? Diffiċli biex wieħed jgħid f'dan l-istadju. Li hu ċert huwa l-fatt li għal xi żmien deher li s-sitwazzjoni kienet sejra għall-aħjar, grazzi għal ftehim ta' waqfien mill-ġlied wara ieħor li bil-mod il-mod kienu qegħdin jagħtu nifs lil bosta żoni li għaddew minn martirju kbir matul l-aħħar xhur. Madankollu, jidher li issa qegħdin back to square one, kif jgħid l-Ingliż. Però, hemm dubji sostanzjali kemm il-partijiet ikkonċernati għandhom interess li jibdew in-negozjati mill-bidu.